b'\n_START_ARTICLE_\nKong Philips krig\n_START_PARAGRAPH_\nKong Philips\' krig var en v\xc3\xa6bnet konflikt i 1675-76 mellem oprindelige amerikanere bosiddende i det nuv\xc3\xa6rende sydlige New England og engelske kolonister og deres allierede blandt andre oprindelige amerikanere. Krigen er opkaldt efter wampanoag-h\xc3\xb8vdingen Metacomet, blandt engl\xc3\xa6nderne kendt som "kong Philip". Krigen var i forhold til, hvor mange beboere de to parter repr\xc3\xa6senterede, en af de blodigste i den amerikanske historie, da ca. 800 ud af 52.000 kolonister omkom, mens ca. 3.000 ud af 20.000 af de indf\xc3\xb8dte mistede livet. Krigen sluttede, da kong Philip blev fanget og dr\xc3\xa6bt, men spredte tr\xc3\xa6fninger med rod i denne krig fortsatte i de f\xc3\xb8lgende par \xc3\xa5r.\n_START_SECTION_\nBaggrund\n_START_PARAGRAPH_\nI f\xc3\xb8rste halvdel af det 17. \xc3\xa5rhundrede var adskillige byer og andre bos\xc3\xa6ttelser grundlagt af engelske kolonister i omr\xc3\xa5det omkring Massachusetts Bay, herunder Plymouth og Boston. Bos\xc3\xa6ttelserne blev generelt etableret med st\xc3\xb8tte fra de oprindelige beboere, herunder kong Philips far. Men efterh\xc3\xa5nden som antallet af kolonister \xc3\xb8gedes og de havde behov for mere jord, st\xc3\xb8dte de to gruppers samfundssyn mod hinanden, idet kolonisterne ans\xc3\xa5 privat ejendomsret til jord som et centralt begreb, mens de oprindelige amerikanere ans\xc3\xa5 jorden som v\xc3\xa6rende til f\xc3\xa6lles brug. Med kolonisternes ekspansion f\xc3\xb8lte de sig presset v\xc3\xa6k fra deres oprindelige territorier._NEWLINE_De indf\xc3\xb8dte var endvidere i l\xc3\xb8bet af \xc3\xa5rhundredet blevet h\xc3\xa5rdt ramt af epidemier som f\xc3\xb8lge af sygdomme, der var indf\xc3\xb8rt af kolonisterne, og de f\xc3\xb8lte sig endvidere presset af puritanernes missionering, der trak st\xc3\xb8rre grupper af indianere til den kristne tro og s\xc3\xa5kaldt "b\xc3\xb8nnebyer", hvor de modtog l\xc3\xa6re om kristendommen og europ\xc3\xa6isk kultur i \xc3\xb8vrigt. Sp\xc3\xa6ndingerne var derfor blevet kraftigere op gennem det 17. \xc3\xa5rhundrede, og efter en r\xc3\xa6kke spredte tr\xc3\xa6fninger fors\xc3\xb8gte man sig gennem flere \xc3\xa5rtier med fredsdr\xc3\xb8ftelser mellem is\xc3\xa6r algonkin-indianere og Massachusetts Bay-kolonien uden st\xc3\xb8rre resultater._NEWLINE_Samtidig var de storpolitiske relationer i midten af 1670\'erne s\xc3\xa5ledes, at engl\xc3\xa6nderne var i st\xc3\xa6rk strid med franskm\xc3\xa6ndene og holl\xc3\xa6nderne (de havde kort forinden indtaget New York fra holl\xc3\xa6nderne), og de havde s\xc3\xa5ledes ikke nogle allierede i Nordamerika, bortset fra nogle indf\xc3\xb8dte stammer, der forblev loyale mod de engelske kolonister._NEWLINE_I 1662 var Metacomet blevet h\xc3\xb8vding over wampanaog-folket, og han var ikke s\xc3\xa5 samarbejdsorienteret som sin far, men sikrede sig st\xc3\xb8tte fra en r\xc3\xa6kke andre oprindelige amerikanske folk. En engelsk kontakt til Metacomet, John Sassamon, rapporterede i juni 1675 til kolonisterne, at Metacomet ville angribe dem, og dette kostede ham livet, da nogle wampanaoger tilsyneladende myrdede ham efterf\xc3\xb8lgende. Kolonisterne d\xc3\xb8mte derp\xc3\xa5 tre af disse til d\xc3\xb8den, og som h\xc3\xa6vn herfor angreb en st\xc3\xb8rre gruppe wampanaoger, muligvis uden Metacomets godkendelse, snart efter bos\xc3\xa6ttelser i n\xc3\xa6rheden af Plymouth og fortsatte til byen Swansea, som de j\xc3\xa6vnede med jorden.\n_START_SECTION_\nKrigens gang\n_START_PARAGRAPH_\nKrigen var nu i gang, og i de f\xc3\xb8rste m\xc3\xa5neder var indianerne generelt ovenp\xc3\xa5, delvis fordi kolonisterne i nogle tilf\xc3\xa6lde var overmodige og uforsigtige. I slutningen af 1675 var alvoren imidlertid g\xc3\xa5et op for kolonisterne, og de fik med hj\xc3\xa6lp fra indf\xc3\xb8dte st\xc3\xb8tter fanget en r\xc3\xa6kke af deres modstandere i et bef\xc3\xa6stet omr\xc3\xa5de beliggende i sumpet land. Frosten gjorde, at kolonisterne kunne komme frem, og de vandt slaget i sumpen._NEWLINE_I l\xc3\xb8bet af vinteren slog de indf\xc3\xb8dte tilbage, idet de angreb en r\xc3\xa6kke bos\xc3\xa6ttelser og i marts 1676 endog Plymouth, som de ganske vist ikke fik indtaget. Alligevel demonstrerede deres aktion her deres styrke og krigskunnen, men med tiden blev kolonisternes talm\xc3\xa6ssige overlegenhed for markant, og senere p\xc3\xa5 for\xc3\xa5ret fik de efterh\xc3\xa5nden overtaget. I l\xc3\xb8bet af sommeren faldt flere og flere af Metacomets st\xc3\xb8tter fra, og han m\xc3\xa5tte flygte til et sumpomr\xc3\xa5de. Her blev han imidlertid opsporet af en gruppe kolonister med hj\xc3\xa6lp fra deres indf\xc3\xb8dte allierede, og Metacomet blev dr\xc3\xa6bt af en kristen indianer ved navn John Alderman. Metacomets lig blev efterf\xc3\xb8lgende parteret efter datidens g\xc3\xa6ldende love, og hans hoved blev opsat til advarsel i Plymouth, hvor det kunne ses i tyve \xc3\xa5r. Krigen var stort set forbi med Metacomets d\xc3\xb8d.'